ट्रायल कोर्ट का फैसला बदला; आरोपी की सजा 7 साल से घटाकर 3 साल की
Karnataka Murder Attempt Case कर्नाटक में ट्रायल कोर्ट ने झगड़ा और हत्या के प्रयास के एक मामले में 38 साल के व्यक्ति को दोषी करार दिया था। उसे 7 साल की सजा सुनाई गई थी। इस मामले की कर्नाटक हाई कोर्ट ने हाल में सुनवाई की।
कर्नाटक हाईकोर्ट ने ट्रायल कोर्ट के एक फैसले को बदलते हुए कहा, लड़ाई के दौरान टेस्टिकल्स को दबाना हत्या का प्रयास नहीं है। आरोपी ने हत्या के इरादे से टेस्टिकल्स नहीं दबाए थे। अगर उसे हत्या करनी होती तो वो धारदार हथियार लाता।
मीडिया रिपोर्ट्स के मुताबिक, यह केस 2010 का है। ओंकारप्पा अपने गांव के मेले में नरसिम्हास्वामी जुलूस के दौरान अन्य लोगों के साथ डांस कर रहा था। तभी परमेश्वरप्पा अपनी बाइक से वहां पर पहुंचा और झगड़ा करने लगा।
लड़ाई के दौरान परमेश्वरप्पा ने ओमकारप्पा के टेस्टिकल्स दबाए, जिससे वह गंभीर रूप से घायल हो गया। ओमकारप्पा की शिकायत पर पुलिस ने केस दर्ज कर परमेश्वरप्पा को गिरफ्तार कर लिया। ट्रायल कोर्ट ने साल 2012 में उसे हत्या की कोशिश के मामले में दोषी ठहराया और 7 साल जेल की सजा सुनाई।
उसी साल उसने हाईकोर्ट में अपील की थी। इस महीने की शुरुआत में HC ने मामले की सुनवाई की और आरोपी की सजा को 7 साल से घटाकर 3 साल कर दिया।
आरोपी का विक्टिम को मारने का इरादा नहीं था
इस मामले की सुनवाई करते हुए कर्नाटक हाईकोर्ट के जस्टिस के नटराजन ने कहा कि आरोपी का विक्टिम को मारने का कोई इरादा नहीं था। विक्टिम को जो चोटें आईं हैं, वह झगड़े के दौरान लगी हैं। झगड़े में आरोपी ने विक्टिम के टेस्टिकल्स दबाए, इससे यह साबित नहीं होता है कि वो उसकी हत्या करना चाहता था या उसने हत्या करने की कोशिश की।
अगर आरोपी को उसकी हत्या करनी होती तो वो कोई धारदार हथियार लाता, न की उसके टेस्टिकल्स दबाता। 
सर्जरी के दौरान हटाए गए विक्टिम के टेस्टिकल्स
जस्टिस के नटराजन ने कहा- आरोपी ने विक्टिम को गंभीर चोटें पहुंचाई हैं। माना कि चोट के कारण उसकी मौत हो सकती थी, लेकिन आरोपी का ऐसा इरादा नहीं था। टेस्टिकल्स शरीर का अहम हिस्सा है इस पर चोट लगने से मौत भी हो सकती थी, लेकिन पीड़ित घायल हुआ। सर्जरी के दौरान टेस्टिकल्स ​​​​​​हटा दिए गए।
ये देखते हुए मैं कह सकता हूं कि आरोपी का इरादा हत्या करने का नहीं था। इसलिए इस मामले को हत्या की कोशिश की धारा में नहीं रखा जा सकता है।
कर्नाटक हाईकोर्ट के आदेश से जुड़ी यह खबर भी पढ़ें...
पत्नी से सेक्स को मना करना, हिंदू-मैरिज एक्ट में क्रूरता, कर्नाटक HC ने कहा- ये IPC के तहत अपराध नहीं​
​​​​​​कर्नाटक हाईकोर्ट ने कहा कि शादी के बाद पति अगर पत्नी को शारीरिक संबंध बनाने से इनकार करता है, तो यह हिंदू मैरिज एक्ट के तहत क्रूरता है, लेकिन IPC की धारा 498A के तहत अपराध नहीं है। कोर्ट ने पति और उसके परिजनों के खिलाफ दायर उस क्रिमिनल केस को भी खारिज कर दिया, जो पत्नी ने 2020 में दर्ज कराया था। पूरी खबर पढ़ें...